b'\n_START_ARTICLE_\nContinent\n_START_PARAGRAPH_\nUn continent \xc3\xa9s una vasta extensi\xc3\xb3 de terra emergida amb fronteres usualment delimitades per accidents del relleu. En geografia se\'l pot considerar un tipus de MUG (macrounitat geogr\xc3\xa0fica), que est\xc3\xa0 establerta per criteris fisicohist\xc3\xb2rics. Per aix\xc3\xb2 trobem continents com Europa i \xc3\x80sia que formen una \xc3\xbanica extensi\xc3\xb3 de terra (Eur\xc3\xa0sia) per\xc3\xb2 habitualment es consideren de manera separada._NEWLINE_El fet que la definici\xc3\xb3 de continent sigui poc clara ha portat a l\'exist\xc3\xa8ncia de diferents models, amb diferent nombre de continents, que varia de quatre a set. Aix\xc3\xad mateix, aquests models han anat canviant al llarg de la hist\xc3\xb2ria amb la descoberta de nous territoris._NEWLINE_En la seva accepci\xc3\xb3 m\xc3\xa9s estesa, la zona continental inclou tamb\xc3\xa9 les illes situades a poca dist\xc3\xa0ncia de les costes continentals. Des d\'un punt de vista cient\xc3\xadfic, els continents inclouen les illes que s\xc3\xb3n a les plaques continentals, com per exemple l\'illa de Madagascar respecte a \xc3\x80frica.\n_START_SECTION_\nPrimeres definicions\n_START_PARAGRAPH_\nLa primera diferenciaci\xc3\xb3 entre els continents la van fer els antics navegants grecs, que van donar els noms de Europa i \xc3\x80sia a les terres a banda i banda del mar Egeu, l\'estret dels Dardanels, la mar de M\xc3\xa0rmara, el B\xc3\xb2sfor i la mar Negra. Els noms van ser aplicats a les terres costaneres, i no seria fins molt m\xc3\xa9s tard que tamb\xc3\xa9 s\'aplicarien als territoris que hi havia al darrere. Els pensadors de l\'antiga Gr\xc3\xa8cia van comen\xc3\xa7ar a debatre si l\'\xc3\x80frica, llavors anomenada L\xc3\xadbia, havia de ser considerada com una part de l\'\xc3\x80sia o com una tercera part del m\xc3\xb3n; finalment es va imposar una divisi\xc3\xb3 en tres parts. Des del punt de vista grec, la mar Egea era el centre de m\xc3\xb3n, amb l\'\xc3\x80sia a l\'est, Europa al nord i a l\'oest i l\'\xc3\x80frica al sud._NEWLINE_Les fronteres entre els continents han anat variant al llarg del temps. Al principi, la frontera entre Europa i \xc3\x80sia es va tra\xc3\xa7ar a partir del mar Negre i al llarg del riu Rioni a Ge\xc3\xb2rgia. M\xc3\xa9s tard es va considerar que anava del mar Negre per l\'Estret de Kertx, el mar d\'Azov i al llarg del riu Don a R\xc3\xbassia. Habitualment el Nil es considerava com la frontera entre \xc3\x80sia i \xc3\x80frica, Per\xc3\xb2 al segle V aC Her\xc3\xb2dot, s\'oposava a aquesta consideraci\xc3\xb3 que posava Egipte entre dos continents. Per evitar aix\xc3\xb2 feia coincidir el l\xc3\xadmit entre \xc3\x80sia i \xc3\x80frica amb la frontera occidental d\'Egipte, cosa que posava el pa\xc3\xads a l\'\xc3\x80sia. Tamb\xc3\xa9 va q\xc3\xbcestionar la divisi\xc3\xb3 en tres parts del que era en realitat una sola massa de terra, un debat que continua gaireb\xc3\xa9 dos mil\xc2\xb7lennis i mig m\xc3\xa9s tard._NEWLINE_Al segle III aC Erat\xc3\xb2stenes va notar que alguns ge\xc3\xb2grafs dividien els continents seguint els rius, com el Nil i el Don, considerant-los com a illes, mentre d\'altres els dividien per istmes i els anomenaven pen\xc3\xadnsules. Aquests darrers fixaven la frontera entre Europa i \xc3\x80sia en l\'istme entre la mar Negra i la mar C\xc3\xa0spia, i la frontera entre \xc3\x80sia i \xc3\x80frica a l\'istme entre la mar Roja i la boca del llac Bardawil a la mar Mediterr\xc3\xa0nia._NEWLINE_A l\'\xc3\xa8poca romana i l\'edat mitjana, alguns autors van prendre l\'istme de Suez com la frontera entre \xc3\x80sia i \xc3\x80frica, per\xc3\xb2 la majoria continuava considerant el Nil o la frontera d\'Egipte com el l\xc3\xadmit. Durant l\'edat mitjana el m\xc3\xb3n va ser representat al mapa conegut com a T i O, on la T representava les aig\xc3\xbces que separaven els tres continents (la l\xc3\xadnia superior seria la Mediterr\xc3\xa0nia, la mar Negra i el Don mentre que la vertical seria el Nil).\n_START_SECTION_\nColom arriba a Am\xc3\xa8rica\n_START_PARAGRAPH_\nQuan Crist\xc3\xb2for Colom travessa l\'Atl\xc3\xa0ntic i arriba a les Antilles el 1492, obre la via a l\'exploraci\xc3\xb3 i a la colonitzaci\xc3\xb3 europea d\'Am\xc3\xa8rica. Tanmateix, malgrat els quatre viatges que va fer Colom a Am\xc3\xa8rica, no va pensar mai que havia arribat a un nou continent; sempre va pensar que havia arribat a l\'\xc3\x80sia._NEWLINE_El 1501 Amerigo Vespucci i Gon\xc3\xa7alo Coelho van intentar navegar al voltant del que ells consideraven el sud del continent asi\xc3\xa0tic a l\'Oce\xc3\xa0 \xc3\x8dndic. Abans d\'arribar a les costes del Brasil van navegar al llarg de la costa d\'Am\xc3\xa8rica del Sud, confirmant que es tractava d\'una terra de proporcions continentals i que arribava molt m\xc3\xa9s al sud del que era conegut per l\'\xc3\x80sia. De tornada a Europa Vespucci va publicar, el 1502 o el 1503, un relat del seu viatge sota el t\xc3\xadtol de Mundus Novus (Nou M\xc3\xb3n), per\xc3\xb2 sembla que va tenir l\'ajut d\'algun altre escriptor. Per\xc3\xb2, sigui quin sigui l\'autor, en el llibre atribu\xc3\xaft a Vespucci podem llegir He descobert un continent en aquelles regions del sud que est\xc3\xa0 habitat per m\xc3\xa9s persones i animals que la nostra Europa, \xc3\x80sia o \xc3\x80frica,escrit que constitueix la primera identificaci\xc3\xb3 d\'Am\xc3\xa8rica com un continent igual que els altres tres._NEWLINE_Despr\xc3\xa9s d\'alguns anys, el nom de Nou M\xc3\xb3n comen\xc3\xa7a a apar\xc3\xa8ixer com el nom per a Am\xc3\xa8rica del Sud als mapes, com per exemple l\'Oliveriana (Pesaro) datat al voltant del 1504 i 1505. Els mapes de l\'\xc3\xa8poca encara mostren clarament Am\xc3\xa8rica del Nord connectada amb \xc3\x80sia i presenten Am\xc3\xa8rica del Sud com una terra a part._NEWLINE_El 1507 Martin Waldseem\xc3\xbcller va publicar un mapa del m\xc3\xb3n, Universalis Cosmographia, que \xc3\xa9s el primer a mostrar Am\xc3\xa8rica del Nord i del Sud separats d\'\xc3\x80sia i envoltats d\'aigua. En un petit requadre sobre el mapa principal es mostrava expl\xc3\xadcitament Am\xc3\xa8rica a l\'est d\'\xc3\x80sia separada per un oce\xc3\xa0, fet important perqu\xc3\xa8 en el mapa principal Am\xc3\xa8rica \xc3\xa9s situada a l\'extrem esquerre i \xc3\x80sia a l\'extrem dret i podia haver-hi alguna confusi\xc3\xb3 d\'interpretaci\xc3\xb3. En el llibre que l\'acompanya, Cosmographiae Introductio, Waldseem\xc3\xbcller indica que la terra es divideix en quatre parts, Europa, \xc3\x80sia, \xc3\x80frica i una quarta part que va anomenar Am\xc3\xa8rica, utilitzant el primer nom d\'Amerigo Vespucci. Al mapa el mot Am\xc3\xa8rica \xc3\xa9s situat a sobre de Sud-am\xc3\xa8rica.\n_START_SECTION_\nEtimologia del mot \xc2\xabcontinent\xc2\xbb\n_START_PARAGRAPH_\nLa paraula catalana \xc2\xabcontinent\xc2\xbb \xc3\xa9s una traducci\xc3\xb3 del llat\xc3\xad terra continens, que significava \xc2\xabterra connectada o porci\xc3\xb3 de terra cont\xc3\xadnua\xc2\xbb. La paraula \xc2\xabcontinent\xc2\xbb es va comen\xc3\xa7ar a utilitzar al segle XVI com a traducci\xc3\xb3 dels textos grecs i llatins sobre les tres \xc2\xabparts\xc2\xbb del m\xc3\xb3n, encara que en aquestes lleng\xc3\xbces la paraula no tenia exactament el mateix significat que la paraula contempor\xc3\xa0nia. Els textos renaixentistes comen\xc3\xa7aren a utilitzar la paraula en diversos idiomes per referir-se a qualsevol porci\xc3\xb3 de terra cont\xc3\xadnua, sense importar-ne la grand\xc3\xa0ria. Aix\xc3\xad, alguns documents en angl\xc3\xa8s es referien a Irlanda o a Sumatra com a continents. Durant el segle XVI, Peter Heylin va escriure en el seu llibre Cosmographie que un continent \xc3\xa9s una \xc2\xabgran quantitat de terra que no est\xc3\xa0 separada per cap mar de la resta del m\xc3\xb3n, com el continent sencer d\'Europa, \xc3\x80sia i \xc3\x80frica\xc2\xbb. El 1722, Efraim Chambers, en Cyclop\xc3\xa6dia, va escriure que \xc2\xabel m\xc3\xb3n est\xc3\xa0 dividit en dos grans continents: el Vell M\xc3\xb3n i el Nou M\xc3\xb3n\xc2\xbb. I en l\'atlas de 1752 d\'Emanuel Bowen, l\'autor va definir els continents com a \xc2\xabllargs espais de terra seca que comprenen molts pa\xc3\xafsos units sense cap separaci\xc3\xb3 d\'aigua. Aix\xc3\xad, Europa, \xc3\x80sia i \xc3\x80frica s\xc3\xb3n un gran continent i Am\xc3\xa8rica un altre\xc2\xbb. No obstant aix\xc3\xb2, la idea europea antiga sobre Europa, \xc3\x80sia i \xc3\x80frica com a \xc2\xabparts\xc2\xbb del m\xc3\xb3n va transcendir aquestes definicions i, fins a l\'actualitat, encara s\xc3\xb3n considerats continents separats en la majoria de les lleng\xc3\xbces del m\xc3\xb3n.\n_START_SECTION_\nDefinicions i aplicacions\n_START_PARAGRAPH_\nEls continents s\xc3\xb3n masses de terra llargues, cont\xc3\xadnues i discretes, idealment separades per masses d\'aigua. No obstant aix\xc3\xb2, alguns dels continents s\'identifiquen per convenci\xc3\xb3 i no pels criteris de separaci\xc3\xb3 f\xc3\xadsica per aigua, com \xc3\xa9s el cas dels continents d\'Europa, \xc3\x80sia i \xc3\x80frica. Per altra banda en incloure les illes oce\xc3\xa0niques properes i les plataformes continentals, la definici\xc3\xb3 convencional dels continents no es limita a les masses cont\xc3\xadnues tampoc. Per exemple, les illes Brit\xc3\xa0niques s\xc3\xb3n part d\'Europa i Groenl\xc3\xa0ndia \xc3\xa9s a Am\xc3\xa8rica. Dels set continents que, per convenci\xc3\xb3, existeixen, nom\xc3\xa9s l\'Ant\xc3\xa0rtida i Oceania (o, m\xc3\xa9s aviat, l\'illa continental d\'Austr\xc3\xa0lia) s\xc3\xb3n continents separats que compleixen tots els criteris. Utilitzant la convenci\xc3\xb3 de sis continents, l\'Am\xc3\xa8rica tamb\xc3\xa9 compleix tots els criteris per definir-se idealment com a continent. _NEWLINE_Van ser ben estructurades._NEWLINE_Les illes, per tant, s\'agrupen amb el continent f\xc3\xadsicament m\xc3\xa9s proper, encara que no coincideixi amb la seva pertinen\xc3\xa7a pol\xc3\xadtica (per exemples les Illes Can\xc3\xa0ries serien part del continent afric\xc3\xa0 malgrat ser part d\'Espanya). En el cas d\'Oceania i \xc3\x80sia, moltes illes s\'adscriuen a un o un altre per convenci\xc3\xb3 quan hi ha dubtes fronterers (de fet Oceania \xc3\xa9s un conjunt d\'illes, ja que l\'\xc3\xbanica terra emergida cont\xc3\xadnua estricta \xc3\xa9s Austr\xc3\xa0lia)._NEWLINE_L\'\xc3\x80sia i l\'\xc3\x80frica estan unides per l\'istme de Suez, mentre que l\'Am\xc3\xa8rica del Nord i l\'Am\xc3\xa8rica del Sud estan unides per l\'istme de Panam\xc3\xa0. Aquests istmes s\xc3\xb3n molt estrets en comparaci\xc3\xb3 amb la massa continental adjacent i en l\'actualitat s\xc3\xb3n creuats per canals artificials (el canal de Suez i el canal de Panam\xc3\xa0, respectivament), que separen, aix\xc3\xad, les masses de terra; per tant, podrien ser considerats com a continents separats que compleixen tots els criteris geol\xc3\xb2gics. La divisi\xc3\xb3 de la massa de terra d\'Eur\xc3\xa0sia en els continents d\'Europa i \xc3\x80sia, \xc3\xa9s una convenci\xc3\xb3 an\xc3\xb2mala hist\xc3\xb2rica sense cap fonament f\xc3\xadsic i geogr\xc3\xa0fic. La separaci\xc3\xb3 es mant\xc3\xa9 per raons culturals i hist\xc3\xb2riques, i per tant, geol\xc3\xb2gicament Eur\xc3\xa0sia es considera un sol continent; aquest \xc3\xa9s el model que s\'utilitza a R\xc3\xbassia. _NEWLINE_L\'Am\xc3\xa8rica del Nord i l\'Am\xc3\xa8rica del Sud es consideren dos continents separats en el m\xc3\xb3n angloparlant, Europa Occidental (llevat d\'Espanya) i la Xina. El model utilitzat a Llatinoam\xc3\xa8rica, l\'Iran, el sud d\'Europa (pen\xc3\xadnsula Ib\xc3\xa8rica, It\xc3\xa0lia i Gr\xc3\xa8cia) i en el moviment ol\xc3\xadmpic els considera subcontinents que formen un sol continent conegut com a Am\xc3\xa8rica o les Am\xc3\xa8riques. L\'Am\xc3\xa8rica Central, tamb\xc3\xa9 \xc3\xa9s considerada com a subcontinent format per la s\xc3\xa8rie d\'istmes des de Tehuantepec fins al Panam\xc3\xa0.\n_START_SECTION_\nPlaques tect\xc3\xb2niques i continents\n_START_PARAGRAPH_\nEls ge\xc3\xb2legs utilitzen el terme "continent" de manera diferent als ge\xc3\xb2grafs. M\xc3\xa9s que simplement identificar grans masses de terra s\xc3\xb2lida, els ge\xc3\xb2legs utilitzen un criteri diferent per identificar-los. Els continents s\xc3\xb3n porcions del mantell de la Terra caracteritzats per una plataforma estable de roques prec\xc3\xa0mbriques metam\xc3\xb2rfiques i ignis (de 1.500 a 3.800 milions d\'anys) de composici\xc3\xb3 gran\xc3\xadtica generalment, anomenada crat\xc3\xb3; el centre d\'aquesta plataforma \xc3\xa9s la superf\xc3\xadcie exposada, que dona forma als continents._NEWLINE_Altres regions continentals es consideren subcontinents si es troben sobre plaques tect\xc3\xb2niques diferents de la resta de les regions de la mateixa massa continental. En aquest cas, l\'Am\xc3\xa8rica Central, que es troba en una placa diferent que Am\xc3\xa8rica del Nord, seria un subcontinent, mentre que Calif\xc3\xb2rnia i les Baixes Calif\xc3\xb2rnies i una petita regi\xc3\xb3 de l\'oest mexic\xc3\xa0 conformarien un altre subcontinent. No obstant aix\xc3\xb2, l\'exemple m\xc3\xa9s evident d\'aquesta classificaci\xc3\xb3 s\xc3\xb3n el subcontinent indi i la pen\xc3\xadnsula Ar\xc3\xa0bica. Una excepci\xc3\xb3 a aquesta classificaci\xc3\xb3 \xc3\xa9s Groenl\xc3\xa0ndia: encara que es troba sobre la placa tect\xc3\xb2nica de l\'Am\xc3\xa8rica del Nord, sovint \xc3\xa9s considerada un subcontinent.\n_START_SECTION_\nHist\xc3\xb2ria dels continents\n_START_PARAGRAPH_\nFa desenes de milions d\'anys hi havia un sol continent en el nostre planeta, anomenat Pangea (del grec,tota la Terra). La teoria de les plaques tect\xc3\xb2niques explica com les diferents plaques que conformaven a la Pangea es van anar separant en dos continents Gondwana i Laurasia, i es divideixen fins a arribar a la conformaci\xc3\xb3 actual que tenen els continents.'